Okresná prokuratúra Žilina 
Moyzesova 20, 011 56 Žilina 1

Sp. zn. : 1 Pv 340/12/5511	Žilina, 14.5.2015
EEČ : 2-43-2448-2015

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1,odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žilina zo dňa 6.2.2014, spisová značka 1 Pv 340/12/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 16.03.2012 v presne nezistenom čase asi od 12.00 hod. do 15.30 hod. v Žiline na ulici Radlinského č. 5 za pomoci pracovníka ním privolanej kľúčovej služby otvoril byt č. 16 nachádzajúci sa vo vchode č. 5 na treťom poschodí obytného domu č. 296, ktorého bol v tom čase vlastníkom, následne vošiel do bytu, ktorý na základe nájomnej zmluvy užívali XXXXX s XXXXX a z bytu v ich neprítomnosti vypratal ich osobné veci a im patriacu časť zariadenia, čím XXXXX a XXXXX podľa ich vyčíslenia spôsobil škodu poškodením osobných vecí vo výške 224,53 € a poškodením LCD televízora 20“23“ škodu vo výške 319,- €, 

Uznesením prokurátora Okresnej prokuratúry Žilina zo dňa 6.2.2014, spisová značka 1 Pv 340/12/5511, bola určená obvinenému skúšobná doba v trvaní 12 mesiacov.
Odôvodnenie:
	
	Uznesením pod vyššie uvedenou sp. značkou zo dňa 06.02.2014 som podmienečne zastavil trestné stíhanie obvineného XXXXX, stíhaného pre prečin porušovania domovej slobody podľa § 194 ods. 1, ods. 2 písm. b/ Tr. zák. a určil mu skúšobnú dobu v trvaní 12 (dvanásť) mesiacov, ktorá uplynula dňa 07.03.2015.

     	Podľa § 217 ods. 1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Konštatujem, že zo správ, ktoré boli zabezpečené od príslušných orgánov, z odpisu z registra trestov GP SR ako i z lustrácie vykonanej na tunajšej prokuratúre je zrejmé, že obvinený XXXXX počas skúšobnej doby viedol riadny život, bolo zistené, že sa nedopustil žiadnych priestupkov a nebol ani súdom odsúdený. Obvinený teda splnil všetky zákonné podmienky pre vyslovenie o osvedčení sa. Na základe vyššie uvedených skutočností som rozhodol tak, ako je uvedené vo výrokovej časti tohto uznesenia, teda, že sa obvinený XXXXX v skúšobnej dobe podmienečného zastavenia trestného stíhania podľa § 217 ods. 1 Tr. por. osvedčil.

	V zmysle § 217 ods. 4 Tr. por. právoplatnosťou uznesenia o tom, že sa obvinený osvedčil nastávajú účinky zastavenia trestného stíhania podľa § 9 ods. 1 písm. e) Tr. por.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marian Ukrop
prokurátor